Unan eus levrioù Priz ar Yaouankiz eo hemañ e rann an 3de/lise. Ar bloaz-mañ ez eus daou dastumad danevelloù hag ur romant. N'on ket kendrec'het c'hoazh gant an dibab-se met bon…  Aze eo un dastumad danevelloù skrivet gant Mich Beyer. Plijus da lenn, aes ha tout. Pezh 'm eus kavet un tammig drol a oa ar santad hollek e oa re heñvel pep istor. Meur a wech e echu e memes stumm, an holl a zo un tamm kriz (tudennoù euzhus pe/ha traoù spontus o c'hoarvezout dezho). Hini ar paotr o c'hoari biz-meud en deus plijet din ar muiañ d'am soñj. An hini diwezhañ tout a zo disheñvel mat, met n'ouzon ket perak e vanke un dra bennak evidon pe neuze n'en doa ket e blas gant ar reoù all, met iskis 'm eus e gavet.  Plijus e oa an digoradur diwar-benn an istorioù a zigor hag a serr, pezh a zo e ro ur santad kontadenn ha n'em eus ket adkavet-se tamm-ebet en diabarzh…  N'eo ket fall hañ, met evidon e seblant bezañ bet goulennet digant ar skrivagnerez kavout un  toullad istorioù a oa en un diretenn a-benn moullañ un dra bennak ha se a gavan trist, dreist-holl e vezan plijet dre vras gant pezh a skriv Mich Beyer.  Gwelet e vo soñj ar grennarded.